VEGA præsenterer: **Drømmende, melankolsk synthpop fra anmelderrost brite**

*I sit helt eget tempo er Amber Bain, under navnet The Japanese House, selv- og stilsikkert i færd med at erobre verden med sit dragende, elektroniske musikunivers. I 2016 blev hun nomineret til BBC Sound Of 2017 og til april 2017 gæster hun Lille VEGA.*

Bag navnet, The Japanese House, gemmer sig den 21-årige brite, Amber Bain, der på smukkeste vis leverer musik til alle dine regnvejrsdage. Samt den playliste du sætter på morgen, middag og ikke mindst de sene aftener. Hun er nomineret til BBC Sound Of 2017, og høster store roser fra både anmeldere og kollegaer i hjem- og udland. Efter et bomstærkt fundament bygget op af to fantastiske ep-udgivelser, *Pools To Bathe In* og *Clean*, udkom tredje ep, *Swim Against The Tide*, i november 2016.

På trods af at Amber sagtens kan læne sig tilbage og nyde succesen i sit blide, drømmende univers med synthesizere og behagelig electronica-pop, afholder det hende ikke fra konstant at udvikle sig som kunstner. Med en klar kærlighed til musik frembringer hun på ep’en, *Swim Against The Tide*, endnu flere sider af sin musikalske kunnen, som f.eks. på sangen "Face Like Thunder". Her viser hun, at hun passer perfekt på verdens hitlister, såvel som på indiescenen.

**Lader musikken tale for sig**
Amber Bain ønsker ikke at lade sit køn eller navn definere folks opfattelse af musikken, og optræder derfor under aliaset ”The Japanese House”. Navnet stammer fra en barndomsferie, hvor Amber boede i et hus af samme navn, ejet af selveste Kate Winslet. En ferie som bl.a. endte i en dyb forelskelse fra en anden pige, som et resultat af Ambers leg med at klæde sig ud som dreng.

Den androgyne tilgang til musikken kendes fra bands som The Beach Boys, Animal Collective og Beach House. Hvilket bestemt ikke er ukendt musik for Amber Bain, der selv er stor tilhænger af nævnte bands.

**Fakta om koncerten:**

The Japanese House (UK)

Onsdag den 26. april 2017 kl. 21.00

Lille VEGA, Enghavevej 40, 1674 København V

Billetpris 150 kr. + gebyr

Billetsalget starter fredag den 2. december via vega.dk og Ticketmaster